**SREDSTVIMA JAVNOG INFORMIRANJA**

-SVIMA-

Poreč, 31.7.2023.

**POREČKO LJETO: Ovoga tjedna ples na svili,**

**koncert Bad Medicine – Bon Jovi Tribute Band,**

**gastro poslastica Pjat na molu**

I u samoj špici sezone, Poreč je za svoje broje goste i sugrađane pripremio bogat program u sklopu manifestacije Porečko ljeto. Tako će se večeras, s početkom u 21.00 sati, u Parku Olge Ban održati čarobni ples na svili „**Magic is in the Air**“ koji ističe fleksibilnost tijela plesača i dojmljive gimnastičko-akrobatske vještine u zraku uz mnogobrojne dodatne scenske svjetlosne efekte, čarobnu glazbu te atraktivne kostime. Pozivamo vas da se pridružite i uživate u ovom doista čarobnom nastupu mladih Porečanki.

U četvrtak, **3.8.2023.** u 21.00 sat na Trgu slobode nastupiti će **Bad Medicine – Bon Jovi Tribute Band** (Torino, Italija) koji nevjerojatno podsjeća na original u svakom detalju – zvukom, izgledom i stilom. Bend izvodi pjesme s istom glazbenom i vokalnom vjernošću koju možete pronaći u albumima legendarnog Bon Jovia, obogaćene detaljima preuzetim iz stvarnih live nastupa osamdesetih godina. Show je upotpunjen šarenom glam odjećom i ostalim dodacima koji nikoga neće ostaviti ravnodušnim. Livin' on a Prayer, You Give Love a Bad Name, It's My Life, Always, Bed of Roses, samo su dio glazbene poslastice u kojoj će moći uživati porečka publika.

U petak, **4.8.2023.** od 19.00 sati za sve ljubitelje morskih delicija Turistička zajednica grada Poreča pripremila je na Carinskom gatu novi gastro program „**Pjat na molu**“. Biti će to prilika za kušati lokalne morske delicije kao što su bakalar na bilo, salata od hobotnice, salata od sipa i kanaštrela, slani sardoni na rukoli, marinirani sardoni, dagnje na buzaru, miješane školjke na buzaru, brodet sa palentom, šugo od lignji sa palentom, kapesante na garbunu, srdele i brancin na žaru. Za ugodnu atmosferu i dobru zabavu pobrinuti će se Alfa Time Band.

Jutarnji **subotnji đir** uljepšat će od **10.00 sati** uvijek dobro raspoloženi **Baredinosauri,** koji će svevremenskim hitovima ispuniti Trg slobode.

Dodajmo kako se tijekom tjedan održavaju i bogati programi Pučkog otvorenog učilišta Poreč – poput nadaleko poznatih Koncerata u Eufrazijani ili Jazza u Lapu.

Više detalja o programu Porečko ljeto možete pronaći na stranicama Turističke zajednice grada Poreča [www.myporec.com](http://www.myporec.com), na Facebook stranici <https://www.facebook.com/PorecIstria> kao i na aplikaciji Moove, a dodatno TZG Poreč štampa i mjesečnu tiskanu verziju koja se može podignuti u Informativnom centru Turističke zajednice grada Poreča.

*Molimo Vas da priopćenje objavite u Vašem mediju.*

TURISTIČKA ZAJEDNICA GRADA POREČA